
–Du får ikke lov til å reise, sa Inga Maret inderlig.   Hun holdt Mikal i handa.    –Du må love at du ikke reiser fra Tromsø uten at jeg vet om det.

–Jeg blir, sa Mikal fast.

–Av og til sier voksne noe, og så mener de noe helt annet.

–Jeg mener det jeg sier, forsikret Mikal.

Inga Maret tygget på underleppa.   Hun husket ikke helt hvordan det hadde vært da han reiste fra dem.   Hun hadde vært så liten da.   Folk hadde snakket, men hun husket ikke hva de hadde sagt.   Antakelig hadde hun aldri fått høre hva som hadde foregått.   Mora hadde passet på, mora hadde sørget for at det ekle ikke nådde henne.   Det hadde vært ekkelt.   Nå trodde Inga Maret at Mikal-pappa skulle ha kommet for å hente dem, eller i det minste ha sendt penger til billetter.   Det hadde vært meningen at hun og mamma også skulle reise til Amerika.   Men så hadde noe kommet i veien.  Hun hadde lært seg ikke å savne ham.   Og så hadde det vært Hans, som hun hadde blitt glad i.   Men han var nå engang ikke Mikal-pappa.   Da hun så ham, kjente hun ham igjen med det samme.   Og hun kunne ikke miste ham flere ganger.

–Er du her når jeg våkner? spurte Inga Maret.

Mikal så spørrende på Aile.   Hun strammet leppene og ville ikke ha noe av at han brukte datteras tillit for å kile seg inn i huset, inn bak Ailes egne forsvarsverker.   Han hørte ikke til i huset hennes.   Han var ikke en del av deres familie.

–Jeg har tatt inn på hotellet, søte Inga Maret, jenta mi, sa Mikal.    –Jeg kan ikke flytte derfra og øde de pengene jeg har lagt ut der.

Inga Maret visste at det var en slags løgn.   Han kunne ha flyttet ut på timen dersom han ville.   Han ville helt sikkert ha fått pengene tilbake, for han snakket overbevisende, og han så ut som en ordentlig herremann, stilig i klærne –når man så ham, kunne man tro at han var en viktig mann, en sånn som det var fint å holde seg inne med.   Hvis han virkelig ville, så hadde han ikke brydd seg om de pengene heller.   Men han ble heller på hotellet.   Det var litt mammas skyld også.   Inga Maret så blikket som hun og Mikal-pappa vekslet.   Mamma ville ikke ha ham hos dem.   Hvorfor forsto Inga Maret ikke.   Var ikke mamma glad for at han var kommet?

–Jeg kommer igjen i morgen, lovet Mikal.    Han hadde smilerynker om øynene, men man trodde på ham når han var alvorlig.   Og han var helt alvorlig.   –Du kan trygt legge deg til å sove.   Jeg er fortsatt i Tromsø i morgen.   Helt sikkert.

Han ville vel ikke lyve henne rett opp i ansiktet? Inga Maret valgte å stole på ham.   Han var Mikal-pappa.   Det var helt umulig at han kom til dem bare for straks å forlate dem.   Kanskje han endelig hadde bestemt seg for å hente dem til Amerika? Hjertet til Inga Maret hamret vilt ved tanken, men hun våget ikke å spørre, for kanskje ville han si nei.   Men hvis han hadde kommet for å ta dem med, så var det i grunnen godt at han kom nå –og ikke mens Hans levde.   Inga Maret visste ikke om hun hadde greid å reise fra Hans.

–Jeg skal sove nå, sa hun, –men du skal være her når jeg kommer fra skolen i morgen.   Lover du det, Mikal-pappa? Lover du det helt, helt sikkert?

–Jeg lover.

–Hun har blitt stor.   Jeg tenkte alltid på henne som det lille fjonet…

–Hun er ni år.   Aile trodde ikke han hadde glemt noe om Inga Maret, men hun nevnte det uansett.   Han hadde godt av å minnes hvor stor avstanden mellom dem var.   Ikke bare var det langt mellom Tromsø og Amerika, men det hadde gått flerfoldige år.   –Selvsagt har hun blitt stor.   Det er lenge siden du reiste, Mikal.   Barn vokser opp.

Mikal nikket.   Han så på Aile at hun ikke kom til å gi ham noe for ingenting.   Hun hadde ikke forandret seg det minste, hun var fortsatt den samme steile, stolte Aile.   Han kunne ikke engang se at hun hadde blitt eldre.   Da han forlot Amerika, hadde han fortsatt vært sint på henne.   Han hadde tenkt å søke henne på innlandet, men noe hadde fått ham til å bli med båten helt til Tromsø.   Navnet hennes hadde dukket opp i en samtale han overhørte bare noen timer etter at han hadde steget i land.   Han hadde ikke engang trengt å spørre etter henne.   Hun hadde blitt nevnt sammen med ham, den andre, ham som hun rettelig hadde hørt til gjennom ekteskap.   Etter det hadde Mikal begynt å få små glimt av det som hadde skjedd henne.   I begynnelsen hadde han trodd at det var hans egen fantasi, men jo mer han lyttet, jo mer han hørte av det som ble sagt om henne, forsto han at han ikke diktet opp et liv for henne –han fornemmet hennes liv.   Han oppsøkte sommerboplassen i Tromsdalen.   Familiene der var fjerne bekjente.   De visste hvem han var, de visste hvem hun var.   De hadde litt av hvert å fortelle.   Etterpå hadde han reist til Malangen.    Han hadde oppsøkt familien hennes.   Utad hadde de vendt henne ryggen, men de visste likevel det meste om henne.   Fortsatt var han sint på henne for sviket hennes, men den gamle ømheten for henne hadde blitt vekket til live.   Mikal husket hvorfor han hadde elsket Aile.

–Hvorfor kommer du –egentlig? Aile aktet ikke å ligge våken ei hel natt uten å vite.   Han skyldte henne et svar.   Han kunne ikke bare dukke opp på dørterskelen hennes og skape uro.   Han fikk ikke knuse hjertet til Inga Maret.

Mikal så på henne.   Gransket henne.   En gang hadde det vært godt å bli sett av de lysende blå øynene.   Blikket hans var like skarpt som før.   Uten å spørre visste hun at han fortsatt så mer enn andre.   Antakelig forsto han at hun hadde mistet evnen, men han bemerket det ikke.   Det fantes ikke lenger noen tillit mellom dem.   Men han hadde kommet tilbake.

–For å hente henne.   Inga Maret.   Mikal firte ikke på det.   Ikke en tomme.

–Hun er ikke din datter.   Aile nektet å la seg skremme.   Mikal hadde aldri vært noe ondt menneske.   Hun hadde skuffet ham.   Sviktet ham.   Han hadde gode grunner til å være bitter.   Men han kunne ikke tro at han kunne ta Inga Maret fra henne.

Mikal lente seg tilbake i stolen.   Den var god å sitte i.   Han visste at det hadde vært den andres stol.   Han fornemmet styrken fra mannen hun hadde vært gift med.   Det var som om han ble kjent med ham, Hans Benjaminsen, mannen han hadde hatet så inderlig at han nesten hadde oppgitt sin tro.   Han så at hun ikke likte å se ham i stolen hans.   Kanskje burde hun ha kvittet seg med den hvis ingen andre var verdige til å sitte i den.

–Du vet at hun ikke er din, Mikal, gjentok Aile.

Han foldet hendene i fanget.   Betraktet henne.   Han oppdaget noen nye linjer, men hun så fortsatt ung ut.   Aile hadde et av disse ansiktene som ikke evnet å eldes.   Hun var fortsatt vakker.   Det hadde ikke blitt henne bare fordi hun var vakker.   De hadde delt så mye at han hadde priset seg lykkelig over å ha funnet henne.   Mikal hadde vært ensom med evnene han hadde.   Visst hadde han vært sikker på at de var en gave fra Gud, men han hadde båret på mye uønsket kunnskap om andre, mye som han ikke kunne snakke om, og det tynget både hjerte og skuldre.   Ingen andre forsto fullt ut hvilken bør det var –ikke før Aile kom.   Hun kunne omtrent det samme som ham.   Hun hadde kjempet mot arven, så hadde hun godtatt den og forvaltet den på vakkert vis.   Han hadde blitt friere sammen med henne.   Det bodde latter i Aile.   Hun hadde smittet ham med latteren sin, han hadde strøket noe av alvoret sitt over henne.   Mikal trodde at de hadde vært lykkelige, at de hadde vært gode for hverandre.   Men hun hadde løyet for ham helt fra begynnelsen.

–Jeg bor i en liten gruveby i Michigan, sa Mikal og unngikk å gå inn i en krangel med henne.   Han ville vise henne at han kunne være rolig og verdig.    –Det er helt nord i Amerika, forklarte han, ettersom det gikk opp for ham at hun neppe visste hvor Michigan var.    –Der er det ikke så ulikt Sverige –eller Norge eller Finland.   Der er det høye fjell, store sjøer, veldige skoger –og vintre.   Lange, kalde vintre som ikke står tilbake for dem i Jukkasjärvi.   Han måtte smile.   Vemod strøk over ansiktet hans.   –Man skulle tro at svensker og nordmenn og finlendere ville søke seg noe varmere enn det de reiste fra, men de kommer nordover i Amerika i hopetall.   Byen min er nesten helt nordisk.   Du hører svensk og norsk og finsk oftere enn du hører engelsk i gatene.   Og det er slett ikke underlig for Amerika.   Det er byer som er nesten helt italienske, eller polske, eller irske –og der er det visstnok nesten helt som å være i Italia, i Polen eller Irland.   Nå snakker jo irene også engelsk.   Et slags engelsk, la han til, mer for sin egen skyld enn hennes.

–Det er godt at du har funnet deg et sted å høre til, Mikal, sa Aile behersket.    –Det har vi også.   Her i Tromsø.

–I hans hus? Mikal så seg litt nedlatende omkring.   Han lød bitter, og han likte det ikke.   Han hadde ikke tenkt å vise henne sin bitterhet.

–I mitt hus, understreket Aile skarpt.

–Det undrer meg at du fant tilbake til ham, falt det ut av Mikal.    –Ettersom du valgte å flykte fra ham.   Jeg husker deg da du kom til meg… Han bet i seg resten.   Utvilsomt husket hun det like tydelig.    –Det undrer meg, avsluttet han.

–Du har besøkt familiene på sommerboplassen oppe i Tromsdalen, sa Aile.   Det var slik de hadde visst om ham.   De var langt fra klarsynte, men de hadde funnet det artig å skremme henne.   Antakelig holdt de med både Mikal og brødrene hennes.   I deres øyne hadde hun gjort noe fullstendig utilgivelig.    –Og du har vært borte fra Tromsø mellom da og nå.   Hvis du hadde vært her, hadde vi møttes tidligere.   Dette er en for liten by til å kunne gjemme seg i.

Mikal nikket.

–Du har besøkt familien min også?

Han svarte ikke.

–Har de det godt? Aile hadde prøvd ikke å savne dem, men når hun tillot seg å tenke på dem, gjorde hun nettopp det.   Savnet familien sin inderlig.

–De vil ikke at jeg snakker med deg om dem.   Mikal så hvordan hun sank litt sammen.    –Men de har det godt, ja.

–Så de hadde litt å si om meg? Hun holdt inne en stund før hun sa: –De vet ikke nødvendigvis mer om meg enn det jeg vet om dem.

–De vet om deg, forsikret Mikal.

–Så vet du også at jeg ikke hadde så mange steder å dra, kom det fra Aile.   Hun nektet å rettferdiggjøre seg overfor ham.    –Jeg hadde ikke noe å reise til –hjemme.   De tok din side.   Og Hans –han var tross alt mannen min.   Vi var gift.

Hun kunne ikke ha rammet ham hardere om hun hadde knivstukket ham i brystet.   Mikal bøyde nakken.   Hun hadde vært gift med Hans Benjaminsen.   Hun hadde aldri vært hans hustru.   Hun hadde visst det, hun hadde kjent til hans gudstro, men hun hadde likevel gjennomført et vielsesritual sammen med ham.   Hun hadde latt som om de var mann og kone.   Hun hadde latt dem begge begå en alvorlig synd.   Da han avslørte henne, hadde hun ment at de uansett kunne fortsette å leve sammen, hun syntes de kunne fortsette å late som at de var et ektepar.   Han visste at det forholdet ikke var velsignet av Vårherre, han tok synden alvorlig.   Derfor måtte han forlate henne.   Derfor hadde han forlatt Inga Maret.

–Han var mannen din, ja, sa han.    –Men han kan ikke ha vært noen far å snakke om for Inga Maret.   Du hørte henne selv.   Hun kalte meg pappa…

–Vi fortalte henne aldri sannheten.   Det var ingen grunn til å forvirre henne.

–Hun fikk heller tro at jeg var død? Mikal ble sint.    –Du har veldig lett for å la mennene dine dø –sånn når det passer deg, Aile.

Det var et stygt angrep fra hans side, men Aile tok imot.   Det var heldig for henne at Mathilde, Dima og Marit var til middag hos Stina.   De hadde ikke fått med seg Inga Marets gjensyn med Mikal.   Hun ville ha ham ut av huset før de kom tilbake.   Karl sov fortsatt.   Man kunne rive ned huset omkring ham uten at han våknet.   Innen morgendagen måtte hun bestemme seg for hva hun skulle fortelle resten av husholdningen.   Inga Maret kom helt sikkert til å juble ut at hennes pappa hadde kommet fra Amerika.   Hun kunne ikke stanse henne.   Hun kunne ikke be barnet om å lyve.   Det var ille nok at hun selv var så dyktig til det.

–Så veslejenta mi tror hun er datter mi? De blå øynene holdt blikket til Aile.   Hun ønsket at hun hadde evnet så se dypere inn i ham enn det som var tilfellet.   Som det var, hadde Mikal fullstendig overtaket på henne.   –Det er godt, sa Mikal.

Aile så ingenting godt ved det.   Hun innså at hun burde ha fortalt Inga Maret sannheten.   Kan hende var det ikke for sent.

–Jeg er en vel ansett mann der jeg bor, Aile.   Jeg har et fint hus.   Større enn jeg behøver som alenemannfolk.   Folk i byen har finansiert og bygd ei lita kirke.   Det er jeg som er prest der, Aile.   Det er en fin stilling.

–Så har du ordnet det bra for deg selv.   Aile fikk seg ikke til å si ham at han løy når han kalte seg  prest.   Hjemme i Sverige hadde han vært en dyktig og etterspurt predikant, men han hadde ikke hatt noe presteseminar før han reiste til Amerika.   Kan hende hadde han skaffet seg utdannelsen der.   Hun skulle ikke være så liten at hun beskyldte ham for noe.

–Jeg er i stand til å skaffe Inga Maret det aller beste.   En utdannelse.   En mulighet til å få et –annet liv.

–Hun har fortsatt merket sitt.  Reinmerket.   Hun har fortsatt en flokk.   Og de passer på den for henne, familien min.    Aile visste ikke hvor det kom fra.   Mikal satt foran henne i klær som ikke var samiske.   Hun hørte klangen av et annet språk enn samisk i de svenske ordene hans.   Det var ingenting ved ham som viste hvor han egentlig kom fra.   Hun mistenkte ham for å ha vendt ryggen til alt han kom fra.   Akkurat som hun selv.    –Det er meg de fullstendig har glemt, fortsatte hun.   –Inga Maret kan vende tilbake når som helst.   Når hun er gammel nok, er hun bra nok til å giftes inn i hvilken som helst slekt.

–Mener du det? På alvor? Mikal ristet på hodet.    –Du kan ikke mene det.

–Jeg tenkte hun skulle få velge selv, sa Aile, men det var ikke helt sant.   Hun ville ikke at Inga Maret skulle tre inn i det livet hun selv hadde forlatt.   Hun skammet seg ikke over å være same, men hun visste hvordan hennes folk ble sett ned på av nordmenn og svensker.   Av turistene som kom til Tromsø.   Derfor snakket hun ikke høyt om hvor hun kom fra.   Ingen skulle se rart på Inga Maret og stemple henne som noe laverestående uten å kjenne henne.

–Du snakker uten overbevisning, Aile.   Mikal fornemmet det tydelig.

–Jeg er ikke helt uten midler, Mikal, sa Aile rett ut.    –Inga Maret går på skole.   Hun skal få lov til å fortsette med det så lenge som hun har glede av det.   Hans hadde et godt navn her i byen.   Det hviler fortsatt over dette huset.   Jeg er hans enke.   Hun er hans barn.   De fleste dører vil åpne seg for henne når hun blir eldre.   Hun vil ikke gifte seg med noen som ikke er henne verdig.

Det ble stille mellom dem.

–Forutsatt at du ikke skader ryktet til dette huset, Aile.

Aile tenkte på alt Mikal kunne vite.   Akkurat slik hun hadde visst tidligere.   Før Marit fikk evnene.   Da sluttet Aile å se.   Derfor kunne hun ikke se tydelig hva som foregikk i Mikal.   Hun kunne lese ansiktet hans, men det var også alt.    –Jeg vil aldri gjøre noe som kan skade Inga Maret, sa hun med inderlighet.

Han hevet et bryn.   Mikal hadde alltid evnet å si mye med ett eneste blikk, med en liten trekning i munnvika, men han kunne også gjøre seg uttrykksløs og skjule det han tenkte på.   Hun nektet å tro på at han kunne vite om Fredrik Karlsen.   Ingen visste om ham.

–Du kaller henne dattera hans, sa Mikal.    –Men hva er det hun heter? Bortsett fra Inga Maret?

–Inga Maret Ailesdatter, svarte Aile fast.

–Men jeg vet at hun er skrevet inn i kirkeboka i Jukkasjärvi som Inga Maret Mikalsdotter Antti, sa Mikal.    –Og jeg vet at jeg er skrevet inn som hennes far.   Det er det som er sant.   Jeg kan skaffe skriftlig bekreftelse på den sannheten, Aile.   Jeg kan så tvil om alt som du har lagt til i ettertid.   Jeg kan kalle deg en løgnerske.   Det vil være mange som kan stille seg bak det jeg sier.   Selv din egen familie vil foretrekke min sannhet.

Han hadde antakelig rett.

–Min datter, sa han mykt og la ei hand mot hjertesida av brystet.    –Alltid, sa han.    –I hjertet mitt og overfor Gud.   Det var deg jeg ikke kunne leve med, Aile.   Jeg har savnet Inga Maret hver eneste dag i de årene vi har levd hver for oss.

–Du kan ikke ta henne fra meg, sa Aile.   Det var det han ville.   Han gikk rundt grøten heller enn å si det rett ut, men det var kjernen; han ville ta Inga Maret fra henne.

–Jeg kan, sa Mikal.    –Hvis jeg vil.   Jeg kan melde deg for flergifte, Aile.   Selv om mannen din nylig er død, er du ikke skyldfri.   Helt til han døde, var du dobbelt gift.   Det er straff for det.   Hvis du havner på tukthus, mister du Inga Maret.   Hvem er nærmere til å få omsorgen for henne enn hennes kjødelige far? Han som kan bevise det med bevitnede papirer.    Han som er en aktet mann, prest…

Det gikk kaldt nedover ryggen på Aile.

–Du sier det selv; du lever her på ryktet til mannen din, navnet hans gjør deg respektabel.   Hans Benjaminsen har vært en bra mann.   Slik har folk sett ham.   Jeg hører bare gode ting om ham.   Men jeg husker hvor opprørt du var da du kom til meg, Aile.   Stemmen hans ble mykere.    –Jeg husker hvor grusomt du hadde det.   Da trodde jeg det var sorgen etter de døde barna dine, at det var sorgen etter mannen din, men nå vet jeg at han fortsatt levde.   Og jeg vet at du ikke ville ha forlatt ham dersom han utelukkende var slik folk her i byen beskriver ham.   Det må ha vært noe mer.   Ei side som du ikke vil være ved.   Ei side som skremte deg, som gjorde at du ikke kunne leve sammen med ham.   Kan hende er det flere som aner det samme som jeg.   Kan hende vil et ord eller to slippe løs undringen i disse andre.   Jeg trenger bare å si noen ord, Aile, så smuldrer ryktet ditt, ryktet etter Hans Benjaminsen –og Inga Marets framtid her blir vanskelig.   Langt fra alle dører vil åpne seg for henne.

–Du ville ikke gjøre det mot henne!

Han svarte ikke.   Stillheten var lang mellom dem.   Tida gikk altfor fort.   Aile måtte få ham ut av huset.   Hun måtte få ro til å tenke.   Snart var det morgen, snart ville Inga Maret sitte ved dugurdsbordet og riktig lyse mens hun lykkelig fortalte om sin pappa som hadde kommet fra Amerika.   Marit kjente til Ailes skam, til hennes historie, men hun kom til å stille flere spørsmål.   Kanskje ville Mathilde høre det, og hun kom til å føre det videre til Stina.   Naturligvis visste Stina om Mikal, men hun kunne ikke hjelpe Aile mer enn hun kunne hjelpe seg selv.   Så kom dagen til å fly –og Mikal ville komme for å være her når Inga Maret kom fra skolen.   Da ville alle de andre vite det.   Det var vanskelig å stanse et rykte.

–Jeg vil ha henne med til Amerika, sa Mikal fast, som om det ikke fantes noen annen løsning.

–Du kan ikke be meg om det, Mikal.   Du vet at jeg ikke kan skilles fra henne.   Hun er barnet mitt!

–Så får du også komme med oss, mente han.   Det ble sagt i dypeste alvor.

–Trenger du husholderske?

–Du kunne gifte deg med meg, Aile, sa Mikal uten å heve stemmen.    –På riktig denne gangen.

–Det vil ikke være riktig uten kjærlighet, svarte hun fort.

–Det vil være på riktig fra min side, påsto Mikal.    –Slik det var det forrige gang.

Hun hørte hva han sa, men hun trodde ham ikke.   Å ja –han hadde nok elsket henne –før.   Hun hadde elsket ham.   Ikke akkurat da de ble viet, men de hadde begynt å elske hverandre.   Hun kunne ikke tidfeste det, men det hadde skjedd.   Men hun hadde også sett forakten i øynene hans.   Hun hadde hørt bitterheten og sinnet og det som lignet på hat da han konfronterte henne med sannheten.   Da han forlot henne.   Heldigvis hadde hun fortrengt ordene, men hun husket hvordan han hadde sett ut.   Mikal hadde fått en annen skikkelse i Amerika.   Han var blitt tynnere.   Så hadde han vel ingen husholderske i presteboligen.   Det var ingen kvinne som sørget for ham.   Det måtte være stusselig.   Hun hadde alltid likt at han var solid i kroppen.   Hun hadde likt at han hadde fylde omkring kjakene.   Det var merkelig å se at haka hans var så skarp, at kinnene hans hadde søkk.   Det var underlig å se at håret hadde krøpet bakover, gitt ham viker, at livet hadde risset fine furer ved øynene og munnen.   Han kunne fortsatt heve brynene nesten helt opp til himmelen.   Kanskje ble blikket hans klarere av at ansiktet var tynnere, av at han var tynnere.   For tynn.   Hun spurte nesten om han hadde vært syk.   Kan hende var han ikke sjøsterk.   Reisen kunne ha tatt på ham.   Men klærne satt godt.   Han hadde sett slik ut lenge.

–Er det slik en umulig tanke? spurte han da hun ikke hadde noe svar til det vagt formulerte frieriet hans.   –Byr det deg imot, Aile?

–Hans døde i februar.

–Vi skriver september.   Og det var ikke noe virkelig ekteskap, var det vel?

Aile forbannet klarsynet hans.   Han skulle ikke ha visst noe.    –Det var som det var, sa hun og ville ikke at han skulle mene noe om det hun og Hans hadde hatt sammen.   I det minste hadde de vært venner til sist.

–Jeg skal hjem før vinteren, Aile.   Jeg kom på grunn av Inga Maret.   Og deg.   Jeg reiser ikke tilbake alene.

–Jeg synes du skal gå nå, sa Aile.

–Jeg kommer til å kreve et svar fra deg ganske snart, forsikret Mikal.    –Du vet at jeg mener alvor.

Hun nikket.   Han forlot henne, men han ville komme tilbake.   Hva i himmelens navn skulle hun gjøre?

  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

